Četrtek…. Hitro gre, še malo, pa bo spet vikend…. Torej začniva….

Najprej SLOVENŠČINA.

Kot je običajno ob četrtkih najprej 10 minut tihega branja. Saj že veš, bereš kar želiš in kar ti je všeč, vendar RES beri 😊

Sedaj si pripravi peresnico, pisanko in berilo.

Najprej si sam-a pri sebi odgovori na vprašanje – ali veš kdo je zdravnik? Kaj pa dela? Kako pa rečemo zdravniku za živali? Kaj pa on počne? Kako pa misliš, da bi bilo, če bi veterinar potreboval pomoč živali? Hm…. Zanimiva razmišljanja kajne…

Sedaj vzemi berilo in ga odpri na strani 115 in 117. Najprej 2x tiho preberi besedilo, potem pa še enkrat glasno… In ne goljufaj, res tako preberi 😉 😊

Ko si prebral-a, vzemi pisanko in napiši naslov K. ČUKOVSKI: ŽIVALI POMAGAJO ZDRAVNIKU, ter datum. Potem prepiši vprašanja ter nanje odgovori. Odgovarjaj s celo povedjo. Piši čitljivo.

Zapis v zvezek:

Kornej Čukovski: ŽIVALI POMAGAJO DOKTORJU 16.4.2020

Odgovori na vprašanja. Odgovarjaj s celimi povedmi.

1. Kakšnega značaja je bil doktor Jojboli? Razloži, zakaj tako misliš.
2. Opiši, kako so živali poskrbele za doktorja.
3. Kako sta otroka pomagala doktorju?
4. Ali je bil doktor vesel pomoči živali in otrok? Katero nadnaravno sposobnost je imel doktor Jojboli?
5. Kaj pa ti? Ali si želiš imeti katero od nadnaravnih sposobnosti? Katero bi izbral in zakaj bi jo uporabil?
6. Ilustriraj najljubši dogodek v besedilu.

Pa gremo k MATEMATIKI.

Danes so na vrsti LIKI. Tudi o likih smo veliko povedali že v začetku šolskega leta. Poišči zvezek in ponovi svoje znanje.

Če si si vse prebral-a, si oglej naslednji posnetek. Pred gledanjem si pripravi Lili in Bine na strani 102.

<https://www.youtube.com/watch?v=xGxltCrPiI8>

Tako kot je na posnetku povedano, reši strani 102 in 103.

Evo pa smo prišli do LIKOVNE UMETNOSTI.

Prav spomnim se našega tehniškega dneva, ko smo izdelovali izdelke za bazar. Se še spomniš? No, kaj smo počeli? …………… ja, res je, šivali smo. Imela sem pripravljene tri dejavnosti za ta dan, vendar vi ste tako uživali v šivanju, da ste kar šivali in šivali 😊 In pravilno razmišljaš…danes boš ŠIVAL-A. Glede na to, da se pri matematiki pogovarjamo o likih in telesih, bi šivali nekaj na to temo.

Pripravi si poljubno blago, škarje, šivanko in nit.

Primer kaj lahko pripraviš:

Pripravi si blago in s flomastrom in ravnilom na to blago natančno nariši dva lika. Pazi, da ne bosta premajhna. Če rišeš na primer kvadrat, naj bodo stranice dolge 10 cm. Oba lika izreži. Rezati moraš zelo natančno. Pripravi si polnilo in šivanko z nitjo. Polnilo je lahko karkoli imaš uporabnega doma. Če ne najdeš nič drugega, si vzemi star časopis ali staro reklamo, jo natrgaj na manjše koščke in iz teh koščkov naredi majhne kroglice. To lahko uporabiš kot polnilo. Potem začni počasi šivati. Bodi zbran-a in natančna. Šivati moraš po stranicah. Ko prideš skoraj do konca, dodaj polnilo. Sedaj sešij do konca. Evo pa imaš nov izdelek, ki lahko krasi sobo ali kuhinjo 😊

Če se ti zdi zgornja naloga prelahka, pa se lahko poskusiš v šivanju geometrijskega telesa. Torej spodaj je opis težje naloge.

Izreži štiri enako velike pravokotnike (na primer 10 cm x 5 cm) in potem izreži še dva kvadrata 5 cm x 5 cm. Vse like sestavi skupaj v obliko kvadra, torej ob straneh daš pravokotnike, zgoraj in spodaj pa kvadrate. Kot polnilo lahko daš karkoli želiš oz. karkoli najdeš primernega. Če ne najdeš nič drugega, si vzemi star časopis ali staro reklamo, jo natrgaj na manjše koščke in iz teh koščkov naredi majhne kroglice. To lahko uporabiš kot polnilo. No pozabila sem napisati bistvo – vse to moraš skupaj sešiti, šivaš po robovih do oglišča.